**Megalakult az mtd Tanácsadói és Vállalati Közösség Egyesület**

*Hazánkban egyedülálló összefogással, tanácsadók és vállalkozások együtt tevékenykednek a munkahelyi esélyegyenlőségért, a társadalmi sokszínűségért*

**2014. március 4. – Megalakult az mtd Tanácsadói és Vállalati Közösség Egyesület, amit közösségépítési és tudásmegosztási szándékkal hoztak létre a munkahelyi esélyegyenlőség témája mellett elkötelezett magánszemélyek és vállalkozások. Az egyesület fő tevékenysége a munkaerő piaci diszkrimináció megelőzése, a munkahelyi esélyegyenlőség, társadalmi sokszínűség előmozdítása a gazdálkodó szervezetek és az állami intézmények körében. A nonprofit szervezet további célja a munkahelyi esélyegyenlőség, a vállalati sokszínűség jó gyakorlatainak megosztása, a „best practice-t” megvalósító, illetve a munkahelyi esélyegyenlőség témája mellett elkötelezett vállalkozások, intézmények közösséggé formálása, a közösség érdekeinek képviselete. A közösségépítés mellett céljuk a munkaerőpiac szereplőinek párbeszédre ösztönzése, aktív egymáshoz közelítése, egyedi hangvételű tapasztalat megosztó fórumok, programok megrendezésével.**

Németh Judit az Egyesület alapító-ügyvezető alelnöke elmondta*: „Feladatunknak tekintjük a szakmai támogatás nyújtását, a nemzetközi esélyegyenlőségi, sokszínűségi jó gyakorlatok, tapasztalatok gyűjtését, bemutatását, és sokrétű kapcsolatépítési lehetőségek biztosítását is. Az Egyesületi tagok a szakmai munkába bekapcsolódva, naprakész információkhoz juthatnak a munkahelyi esélyegyenlőség, sokszínűség témában. Tagként lehetőség nyílik arra is, hogy megismerjék más vállalkozások esélyegyenlőségi, sokszínűségi terveit, gyakorlatait s egyúttal a benchmark adatok segítségével megtudhatják, hol is tart a vállalat sokszínűségi tevékenysége. Célunk, hogy 3 éven belül legalább 50 vállalti tag csatlakozzon az Egyesülethez, és hogy ennek húsz százaléka a kis-és közepes vállalatok közül kerüljön ki. Az eddigi kutatásaink és szakmai tapasztalataink is azt mutatják, hogy ebben a vállalati szektorban van a legnagyobb lemaradás, és éppen ezért azt reméljük, hogy nekik tudunk olyan jó gyakorlatokat bemutatni, amit aztán maguk is alkalmazni tudnak a saját szervezetükben.”*

Az Egyesület amellett, hogy elindította [MMK Campus Projekt-jét](http://egyesulet.mtdtanacsado.hu/tevekenysegunk/mmk-campus-projekt/), már túl van két [Sokszínűségi Benchmark Klub](http://egyesulet.mtdtanacsado.hu/rendezvenyek/sokszinuseg-benchmark-klub/) megrendezésén is, amiknek fókuszában a következő témák álltak: első alkalommal a Nestlé Hungária mutatta be a munka-család egyensúlyát elősegítő gyakorlatukat, másodszorra pedig a Provident Zrt. munkatársaival beszélgettünk a munkaadói márkaépítés és sokszínűség kapcsolatáról valamint a megváltozott munkaképességű emberek foglalkoztatása kapcsán elért eredményeikről. Az idei évben további 5 ilyen családias hangulatú, tapasztalat megosztást célzó eseményt tervezünk, amelynek során a résztvevők megismerkedhetnek a hazai és a nemzetközi esélyegyenlőségi jó gyakorlatokkal, továbbá rendezvényeinken előremutató szakmai kapcsolatokat is építhetnek. 2014-ben egyesületünk a vállalatok széleskörű bevonásával, új fókusztémával ismét elindítja hazánkban egyedülálló online benchmark kutatását is” – összegezte az Egyesület megalakításának legfontosabb mozgatórugóit és eddig elért eredményeit Tardos Katalin, az MTA Társadalomtudományi Kutatóközpont Szociológiai Intézetének kutatója, az mtd Tanácsadó Közösség szakmai vezetője.

**Az mtd Tanácsadói Közösségről**

A 2008-ban alapított **mtd Tanácsadói Közösség** valójában két szervezetet takar. Az egyik, az mtd Tanácsadó Kft. egy társadalmi célú, üzleti vállalkozás. Speciális, a munkahelyi esélyegyenlőség és sokszínűség előmozdítását célzó szervezetfejlesztési, HR tanácsadási, képzési tevékenységet végzünk. Képzéseink a felnőttképzési akkreditációval rendelkező Esély Akadémia intézmény keretein belül valósulnak meg.

A “másik lábunk” a közösségépítésre és a társadalmi szemléletformálásra fókuszáló **mtd Tanácsadói és Vállalati Közösség Egyesület**. Az egyesület keretében kutatásokkal és a jó gyakorlatok megosztását is célzó szakmai rendezvényekkel ( pl. [www.eselykonferencia.hu](http://www.eselykonferencia.hu)), továbbá a Sokszínű Szervezet TOP 10 díjjal kívánjuk támogatni a munkaerőpiacon hátránnyal élő személyekre nyitott, befogadó szervezeti kultúrák kialakulását, elterjedését.

További információ és jelentkezés egyesületi tagságra: <http://egyesulet.mtdtanacsado.hu/>

**Sajtókapcsolatok: Orosz Viktória, e-mail: orosz.viktoria@mtdtanacsado.hu**